|  |  |  |
| --- | --- | --- |
|  | | |
|  | | |
| Kohila | | 27.03.2025 nr 7 |
|  | | |
|  | | |
| **Arvamuse andmine Künka IV liivakarjääri keskkonnaloa taotlusele** |  | |
|  | | |
|  | | |
| Keskkonnaamet edastas 07.11.2024 kirjaga nr DM-129311-11 Kohila Vallavalitsusele AS TREV-2 Grupp (registrikood 10047362, Teemeistri tn 2, Nõmme linnaosa, Tallinn, Harju maakond) 05.08.2024 esitatud ja 06.11.2024 parandatud Künka IV liivakarjääri keskkonnaloa taotluse.  AS TREV-2 Grupp taotleb keskkonnaluba maavara kaevandamiseks Künka IV liivakarjääris, et jätkata tegevust antud piirkonnas ehitusmaavarade kaevandamiseks ja seeläbi pakkuda piirkonnas ehitusobjektidele materjali. Luba taotletakse 15. aastaks. Kaevandatud maa kasutamise otstarve on ehitus, teedeehitus. Taotletav Künka IV liivakarjäär asub Rapla maakonnas Kohila vallas Mälivere külas asuval katastriüksusel Vahastu metskond 78 (tunnus: 31701:004:0280; pindala: 1758656,0 m²; sihtotstarve 100% maatulundusmaa), mis on riigi omandis (valitseja Kliimaministeerium; volitatud asutus: Riigimetsa Majandamise Keskus). Taotletava mäeeraldise teenindusmaa pindala on 12,94 ha, sh mäeeraldise pindala 9,98 ha. Mäeeraldise teenindusmaast ~1,7 km kaugusel lõunas asub Künka kruusamaardla (registrikaart nr 874) ja olemasolev Künka kruusakarjääri mäeeraldis (loa nr Rapm-071, loa omaja AS TREV-2 Grupp).  Kaevandatavaks maavaraks on täiteliiv (plokk 12 aT 37 tuh m³) ja täiteliiv (plokk 151 aT 93 tuh m³). Kaevandatav varu kokku on 172 tuh m³. Künka IV liivakarjääri keskkonnaluba taotletakse 15 aastaks keskmise aastase kaevandamise mahuga 12 tuh m³. Kaevandatava katendi koguseks on 40 tuh m³. Kaevandatud maa korrastatakse suunaks on tehisveekogu ja metsamaa.  Kohila Vallavolikogu otsusega nr 46 „Arvamuse andmine keskkonnaloa taotlusele, Künka IV liivakarjäär“ mitte nõustuda keskkonnaloa andmisega TREV-2 Grupp OÜ-le Künka IV liivakarjääris täiteliiva kaevandamiseks.  Keskkonnaamet edastas Kohila vallavalitsusele 12.02.2025 kirja nr DM-129311-21 “Kohila Vallavolikogul 30.12.2024 otsuse nr 46 ümber vaatamine”, milles tuuakse välja mitmeid selgitusi ja põhjendusi ning vastuargumente Kohila Vallavolikogu otsusele nr 46 „Arvamuse andmine keskkonnaloa taotlusele, Künka IV liivakarjäär”. Keskkonnaamet palub Kohila Vallavolikogul oma 30.12.2024 otsus nr 46 ümber vaadata.  Seejärel edastas TREV-2 Grupp OÜ soovi tutvustada kavandatud tegevust ja sellega kaasneda võivaid mõjusid, negatiivsete mõjude leevendusmeetmeid ning vastata tekkinud küsimustele. Kohilas 04.03.2025 toimunud kokkusaamise tulemusena esitas TREV-2 Grupp OÜ Kohila vallavalitsusele 05.03.2025 kirjaga T800-1/500-6 “Künka IV liivakarjääri keskkonnaloa rakendamiseks vajalikud keskkonnahäiringute minimeerimise lahendused“ettepanekud,mida saab kohalik omavalitsus keskkonnaloa andmisega nõustumisel lisada keskkonnaloa eritingimusteks. Kirjas on toodud järgmist:   1. *„Rohevõrgustik ja loomad. Taotletav karjäär jääb rohevõrgustikust välja selle piirialale. Oluline on tagada suurulukite läbipääs Keila jõe ja karjääri vahelisel alal (taotletava karjääri lääneküljel). Selle tagame kaevandamise tehnoloogia ja korrastamisega. Kaevandamist alustame karjääri lõunaosast ja liigume tööeega põhja suunas, kus paralleelselt toimub korrastamine. Selliselt hoiame loomade liikumisruumi võimalikul kaua maksimaalselt laiana. Korrastamise projekti koostamisel seame lähteülesandeks, et teenindusmaa piiripunktide 20 – 5 vahel toimuks katendi tagasitäide võimalikult kiiresti ja sinna jääks maismaa osa, mis toetaks täiendavalt loomade liikumist rohekoridoride vahel.* 2. *Karjääri transport. Karjääri taotleme ennekõike Rail Balticu teenindamiseks ja eelkõige hakkab transport toimuma karjääri põhjapiirist suunaga paremale (ida suunas Rail Balticu trassikoridori poole). Juhul kui toimub transport karjäärist vasakule suunda RMK teele, siis meie tagame tee korrashoiu ja läbitavuse sõiduautodele ning kuival perioodil kastame teid tolmuhäiringu minimeerimiseks. Elanikud peavad oma autodega koju pääsema.* 3. *Keskkonnaloa kehtivuse aeg. Karjääri taotleme Rail Balticu teenindamiseks ja selle kehtivuse aeg võiks olla 5 aastat + 1 aasta korrastamiseks alates keskkonnaloa kehtima hakkamisest.* 4. *Lähim kaev. Võtame veetasemete seiresse Jõekalda kinnistu salvkaevu selle omaniku nõusolekul (kui ta lubab meil seda teha). Mõõdame veetaset näiteks 2 korda aastas kevadel ja sügisel ning lisaks kui kinnistu omanik anname meile teada lisasoovist veetaset mõõta. Oleme teadlikud, et see kaev jääb juba nüüd põuastel aegadel maaomaniku sõnul kuivaks. Kui see toimub edaspidi meie intensiivse kaevandamise ajal, siis oleme valmis abistama salvkaevu puhastamise ja süvendamise teel.* 5. *Kaevandamise periood on tööpäevadel v.a riiklikud pühad, kellaaegadel 07:30-18:00. Maavara laadimine transpordivahendile toimub kellaaegadel 8:00-17:00. Ülejäänud ajal toimub masinate hooldus, karjääriteede hooldamine, korrastamistööd ja muud ettevalmistustööd.* 6. *Keskkonnaamet ei ole teinud keskkonnamõjude (KMH) eelhinnangut. Oma 12.02.2025 kirjas nr DM-129311-21 täpsustab Keskkonnaamet, et KMH eelhinnang antakse menetluse järgmises etapis ja selgitab, et „Käesoleval juhul on aga Keskkonnaamet seisukohal, et erinevad ekspertarvamused (vesi, veevarustus, rohevõrgustik, kahepaiksed ja koosmõju RB-ga) kinnitavad kaevandamise võimalikkust Künka IV liivakarjääri mäeeraldisel ning KOVil on võimalik arvamuse andmisel eksperthinnangutele tugineda.“*   Lähtuvalt MaaPS § 49 lg-st 6 ja eelpool toodud asjaoludest | | |
|  | | |
|  | | |
| **Kohila Vallavolikogu** | | |
| **o t s u s t a b:** | | |

1. Nõustuda keskkonnaloa andmisega TREV-2 Grupp OÜ-le Künka IV liivakarjääris täiteliiva kaevandamiseks järgmistel tingimustel:
   1. Kaevandamine on lubatud tööpäevadel (v.a riiklikud pühad), kellaaegadel 07:30-18:00. Maavara laadimine transpordivahendile toimub kellaaegadel 8:00-17:00. Ülejäänud ajal toimub masinate hooldus, karjääriteede hooldamine, korrastamistööd ja muud ettevalmistustööd.
   2. Kaevandatav täiteliiv kasutatakse ennekõike Rail Balticu teenindamiseks ja eelkõige hakkab transport toimuma karjääri põhjapiirist suunaga paremale (ida suunas Rail Balticu trassikoridori poole). Juhul, kui toimub transport karjäärist vasakule, so RMK teele, siis tagab keskkonnaloa omanik kasutatava tee korrashoiu ja läbitavuse sõiduautodele. Kuival perioodil kastab teid tolmuhäiringu minimeerimiseks. Tagada tuleb elanikele tee kasutamine igapäevaselt nii tööle kui ka kojusaamiseks.
   3. Taotletav karjäär jääb rohevõrgustiku piirialale. Oluline on tagada suurulukite läbipääs Keila jõe ja karjääri vahelisel alal (taotletava karjääri lääneküljel). Keskkonnaloa saaja tagab selle kaevandamise tehnoloogia ja korrastamisega. Kaevandamist tuleb alustada karjääri lõunaosast ja liikuda tööeega põhja suunas. Paralleelselt toimub ala korrastamine. Selliselt hoitakse loomade liikumisruumi võimalikul kaua maksimaalselt laiana. Korrastamise projekti koostamisel on lähteülesandeks, et teenindusmaa piiripunktide 20 – 5 vahel toimuks katendi tagasitäide võimalikult kiiresti ja sinna jääks maismaa osa, mis toetaks täiendavalt loomade liikumist rohekoridoride vahel.
   4. Veetasemete seiresse võetakse Jõekalda kinnistul asuv salvkaev selle omaniku nõusolekul (kui ta lubab seiret teha). Veetaset mõõdetakse vähemalt 2 korda aastas (kevadel ja sügisel) ja lisaks siis, kui kinnistu omanik annab keskkonnaloa omanikule teada lisasoovist veetaseme mõõtmiseks. Kui intensiivse kaevandamise perioodil kaevus veetase alaneb oluliselt või kaev jääb kuivaks, on keskkonnaloa omajal kohustus korraldada kaevu puhastamine, vajadusel kaevu süvendamine.
   5. Keskkonnaloa kehtivuse tähtajaks on 2030.a.
2. Lugeda kehtetuks Kohila Vallavolikogu 30.12.2024 otsus nr 46 „Arvamuse andmine keskkonnaloa taotlusele, Künka IV liivakarjäär“
3. Otsuse peale võib esitada kaebuse Tallinna Halduskohtule halduskohtumenetluse seadustikus sätestatud korras 30 päeva jooksul arvates otsuse teatavakstegemisest.
4. Otsus jõustub teatavakstegemisest.

|  |
| --- |
|  |
|  |
| (allkirjastatud digitaalselt) |
| Kaupo Männiste |

Vallavolikogu esimees